 Ndị mba Amerịka eduona Barack Husain Obama niyi-ọlụ maka ịmalite agba nke abụọ ọchịchị ya. Obama na-achị Amerika kemgbe afọ anọ. Nusoro akwụkwọ iwu mba ahụ, onye isi ala na-achị afọ anọ. Afọ anọ ahụ gafee, o nwere ike iso me ndọrọndọrọ ọchịchị. Ọ bụrụ no nwee mmeri, ọ ga-achị afọ anọ ọzọ. Nke a pụtara nonye isi ala nwere ike ịchị ị afọ asato na mba ahụ.  Barack Obama malitere agba nke mbụ ọchịchị ya nụdị oge a nafọ 2009, ka o meriri ogbo ya bụ John McCain, onye jiri aha ndị Rịpọblikan zọ ọkwa onye isi ala nafọ 2008.Ka agba nke mbụ ọchịchị ya na-erute nisi njedebe, Obama weputere onwe ya maka iji aha ndị otu Demokrat azọ ọkwa, nọnwa Nọvemba afọ 2012. Ndị otu Demokrat kwadosiri ya ike, na-agbanyeghị na ha emezichaghị ọnọdụ akụ nụba mba ahụ otu ha siburu chee.Aka chịburu Steeti Massechussets, Mitt Romney, bụ onye ndị Rịpọblịkan họpụtara ka o cheere Obama aka mgba. Igbo sị na mbe na mbe pụta, e nwere nke bụ oke mbe. Barack Obama meriri Romney nụdị Romney na ndị Rịpọblịkan na-atụwaha anya, mgbe ndị Amerịka mere ntụli-aka ozuru ọha, nabalị 6 nke ọnwa Nọvemba afọ 2012.Taa bụ abalị 21 nke ọnwa Jenụwarị ka onye isi ulọ-ikpe ukwu nke mba Amerịka, John Robert jr, duru Obama niyi-ọlụ. Ọ ga-achịgide Amerịka ruo na ngwụsị afọ 2016. 